《客有谈洞庭之胜者赋此奉简》
清代·王绍燕

我生井蛙拘一经，抵掌喜听谭洞庭。苍梧帝子不可遇，何年看遍君山青。

岳阳楼上溯张李，妙句惊人一篇耳。沈吟更读《离骚》经，千古流传傥如此。

我闻斑竹犹昔时，湖光皱绿澄玻璃。八百里中淼浸月，月影倒空楼阁奇。

长堤偃虹天低处，大江东过武昌去。曹公洲前常朗吟，铜鼓雷文为谁铸。

木叶飘下秋波心，船樯鸦尾衔烟岑。鱼龙夜静布帆落，鸿雁霜寒湘水深。

人生百年祇过客，越浦吴山尽陈迹。借问荆关堪卧游，生绡许拂三百尺。

九疑峰峻那须论，云梦迷离当气吞。眼中历历谁落笔，更吹铁笛开芳樽。

作者简介：王绍燕，字谷贻，仙游人。道光己亥举人。历官衢州知府。有《不忘初斋诗草》。